FI Euroopan unionin virallinen lehti CE 259/14

Euroopan investointipankin (EIP) vuosikertomus 2006

P6_TA(2008)0132

Euroopan parlamentin päätöslauselma 22. huhtikuuta 2008 Euroopan investointipankin (EIP) vuosikertomuksesta 2006 (2007/2251(INI))

(2009/C 259 E/03)

Euroopan parlamentti, joka

— ottaa huomioon EY:n perustamissopimuksen 266 ja 267 artiklan Euroopan investointipankin (EIP) perustamisesta ja pöytäkirjan (N:o 11) Euroopan investointipankin perussäännöstä (1),

— ottaa huomioon EY:n perustamissopimuksen 248 artiklan tilintarkastustuomioistuimen tehtävästä,

— ottaa huomioon Euroopan unionin jäsenvaltioiden ja hallitusten päämiesten 13. joulukuuta 2007 allekirjoittaman Lissabonin sopimuksen,

— ottaa huomioon 15. helmikuuta 2007 antamansa päätöslauselman Euroopan investointipankin vuosikertomuksesta 2005 (2),

— ottaa huomioon neuvoston 19. huhtikuuta 2007 tekemän päätöksen 2007/247/EY yhteisön osuudesta Euroopan investointirahaston pääoman korottamisessa (3),

— ottaa huomioon Euroopan yhteisöjen tuomioistuimen 10. heinäkuuta 2003 antaman tuomion Euroopan petostentorjuntaviraston (OLAF) Euroopan investointipankkia koskevista tutkintavaltuuksista (4),

— ottaa huomioon neuvoston 19. joulukuuta 2006 tekemän päätöksen 2006/1016/EY (5) Euroopan investointipankin uudesta valtuudesta myöntää Euroopan unionin naapurivaltioille lainoja enintään 12 400 miljoonaa euroa,

— ottaa huomioon Euroopan parlamentin ja neuvoston 20. kesäkuuta 2007 antaman asetuksen (EY) N:o 680/2007 yleisistä säännöistä yhteisön rahoitustuelle Euroopan laajuisten liikenne- ja energiaverkkojen alalla (6) ja Euroopan parlamentin ja neuvoston 18. joulukuuta 2006 tekemän päätöksen 1982/2006/EY Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (7) (joka koskee riskinjakorahoitusvälinettä),

— ottaa huomioon EIP:n ja komission 11. tammikuuta 2008 allekirjoittaman yhteistyösopimuksen Euroopan laajuisille liikenneverkoille tarkoitetusta lainavakuusvälineestä (LGTT),

— ottaa huomioon Euroopan parlamentin ja neuvoston 24. lokakuuta 2006 tekemän päätöksen N:o 1639/2006/EY kilpailukyvyn ja innovoinnin puiteohjelman (2007–2013) perustamisesta (8),

— ottaa huomioon EIP:n 49. vuosikertomuksen (2006) ja sen 28. maaliskuuta 2006 hyväksytyn julkisuuspolitiikan,

— ottaa huomioon EIP:n vuonna 2006 käynnistämän Euroopan ympäristöperiaatteet -aloitteen,

— ottaa huomioon EIP:n toimintasuunnitelman 2007–2009, sellaisena kuin EIP:n hallintoneuvosto sen hyväksyi 12. joulukuuta 2006 pidetyssä kokouksessa,

— ottaa huomioon EIP:n pääjohtajan Philippe Maystadtin talousarvion valvontavaliokunnalle 11. syyskuuta 2007 esittämän puheen,

— ottaa huomioon varainhoitovuoden 2006 hyväksytyt tilinpäätökset, joista riippumaton tarkastaja ja EIP:n tarkastuskomitea antoivat puoltavat tarkastuslausunnot,

— ottaa huomioon tutkimuksen eurooppalaisten liikenneinfrastruktuurien ja -palvelujen uusista rahoitusvälineistä (9),

— ottaa huomioon Clermont-Ferrandissa (Ranskassa) 14. joulukuuta 2007 järjestetyn keskustelufoorumin työn ja tulokset; foorumin aiheena oli Euroopan unionin aluesuunnittelu ja kehittäminen, investointihaasteet ja niiden rahoittaminen Euroopan unionissa, Euroopan investointipankin asema,

— ottaa huomioon edistymisen meneillään olevassa EIP:n petosten vastaisen politiikan ja siihen liittyvien menettelyjen tarkistamisessa,

— ottaa huomioon 2. maaliskuuta 2005 annetun, avun tehokkuutta koskevan Pariisin julistuksen ja kehityspolitiikkaa koskevan Euroopan unionin konsensuksen (10),

— ottaa huomioon työjärjestyksen 45 artiklan ja 112 artiklan 2 kohdan,

— ottaa huomioon talousarvion valvontavaliokunnan mietinnön (A6-0079/2008),

A. ottaa huomioon, että EIP:n tehtävä on myötävaikuttaa sisämarkkinoiden tasapainoiseen ja vakaaseen kehitykseen käyttäen sekä pääomamarkkinoita että omia varojaan,

B. ottaa huomioon EIP:n tehtävän koko Euroopan unionin sopusointuisessa kehityksessä ja alueiden välisten kehityserojen vähentämisessä, syrjäisimmät alueet mukaan luettuina,

C. ottaa huomioon, että EIP:n merkityn pääoman yhteismäärä oli 31. joulukuuta 2006 163,7 miljardia euroa, joista jäsenvaltioiden osuus oli 8,2 miljardia euroa,

D. ottaa huomioon, että EIP:n perussäännön mukaisesti pankin myöntämien lainojen ja sen antamien takausten kokonaismäärä saa olla enintään 250 prosenttia sen merkityn pääoman yhteismäärästä,

E. ottaa huomioon, että vaikka EIP ei ole Basel II -sääntelyn velvoitteiden alainen, se on päättänyt vapaaehtoisesti soveltaa sopimuksen sääntöjä siltä osin kuin ne koskevat sen toimintaa,

F. ottaa huomioon Luxemburgin rahoitusalan valvontaviranomaisen sopimuksen seurata tiiviimmin EIP:n riskinhallintapolitiikkoja, tosin vain epävirallisena ja puhtaasti neuvoa-antavana tahona, antaen EIP:n itse määrittää Basel II -sääntelyn soveltamiskehyksen omien tarpeidensa mukaisesti,

G. ottaa huomioon, että EIP on tehnyt varmasta, kilpailukykyisestä ja kestävästä energiahuollosta yhden päätavoitteistaan, joita ovat lisäksi taloudellinen ja sosiaalinen yhteenkuuluvuus, kehitys- teknologia- ja innovaatiotoiminnan tukeminen, Euroopan laajuiset liikenne- ja energiaverkot, ympäristön kestävä kehitys pitkällä aikavälillä, ilmastonmuutoksen torjuminen ja pk-yritysten tukeminen,

H. ottaa huomioon, että Euroopan unionin infrastruktuurien merkittävät rahoitustarpeet ovat noin 600 miljardia euroa (9),

I. ottaa huomioon EIP:n keskeisen aseman Euroopan laajuisten verkkojen kehittämisessä tarjoamalla käyttöön eri välineitä ja mekanismeja,

J. ottaa huomioon EU:n kohtaamat vaikeudet Euroopan laajuisten hankkeiden, kuten Galileo-hankkeen, rahoituksessa,

K. ottaa huomioon EIP:n korkealaatuiset henkilöstöresurssit etenkin rahoitusjärjestelyjen ja hankkeiden suunnittelun tukemisessa,

L. ottaa huomioon EIP:n keskeisen roolin kehitysmaissa toteutettavien hankkeiden rahoittamisessa,

Yleistä

1. on tyytyväinen EIP:n toimintakertomukseen 2006 ja kehottaa EIP:tä jatkamaan Euroopan talouskehitystä edistävää toimintaa kasvun, työpaikkojen luomisen sekä alueiden välisen ja sosiaalisen yhteenkuuluvuuden varmistamiseksi;

2. on tyytyväinen EIP:n avoimuuteen ja täysipainoiseen yhteistyöhön Euroopan parlamentin kanssa;

3. pyytää, että vähintään kerran vuodessa järjestettäisiin EIP:n ja Euroopan parlamentin talousarvion valvontavaliokunnan välinen tiedotustilaisuus, jossa käsiteltäisiin Euroopan kehitysrahaston (EKR) investointivälineen toteuttamista ja EKR:n vastuuvapausmenettelyä;

Talousarvion valvonta ja hallinnointi

4. kehottaa EIP:tä tekemään kaikkensa säilyttääkseen toimintansa ja myöntämiensä edullisten lainojen takeena olevan riskiluokituksen AAA ja mukauttamaan pankkivalvontapolitiikkansa tämän tavoitteen saavuttamiseksi ottaen samalla huomioon erittäin pitkän aikavälin investoinnit;

5. korostaa, että EIP soveltaa petosten ja korruption suhteen nollatoleranssipolitiikkaa, ja on tyytyväinen tutkimusten määrän lisääntymiseen ja Euroopan petostentorjuntaviraston (OLAF) kanssa tehtävän yhteistyön vahvistumiseen; kehottaa EIP:tä myös sen hyväksyessä petosten vastaisen politiikkansa ja siihen liittyvät menettelyt, sisällyttämään siihen toimia, joiden avulla

i) luodaan hallinnollinen poissulkemismekanismi yrityksille, joiden EIP ja muut monenväliset kehityspankit ovat todenneet syyllistyneen petoksiin,

ii) laaditaan politiikka epäkohtien paljastajien suojelemiseksi ja

iii) tarkistetaan olemassa olevia hankintoja koskevia suuntaviivoja;

6. on tyytyväinen, että ulkopuolisten tekemät valitukset otetaan vastaan ja käsitellään omassa yksikössään ja Euroopan oikeusasiamiehen kautta esitetyt valitukset tietyn muutoksenhakumenettelyn mukaisesti; pitää myönteisenä ja tukee aktiivisesti Euroopan oikeusasiamiehen ja EIP:n välistä vuoropuhelua; kehottaa EIP:tä tässä yhteydessä tarkastelemaan sisäistä valitusmekanismiaan ja esittämään uudet valitusmekanismia koskevat suuntaviivat, jotka ulotetaan koskemaan kaikkia EIP:n rahoittamia toimia;

7. antaa tunnustusta EIP:n julkisuuspolitiikkansa rajoissa harjoittamalle avoimuudelle ja sille, että EIP tarjoaa suurelle yleisölle runsaasti tietoa ja esittää vuosittain luettelot rahoitetuista hankkeista sekä näitä hankkeita koskevat tiivistelmät; kannustaa EIP:tä kehittämään edustavien hanke- ja ohjelmanäytteiden arvioinnista vastaavan arviointiryhmänsä toimintaa;

Tilien, toiminnan vakauden ja tulosten arvioinnin valvontamekanismit

8. ottaa huomioon ulkoisen tilintarkastuselimen puoltavan kannan ja tarkastuskomitean vuosikertomuksen päätelmät; toistaa toivomuksensa, että EIP:hen sovellettaisiin samoja vakavaraisuussääntöjä kuin luottolaitoksiin ja sen vakavaraisuutta valvottaisiin todella, vaikka näyttääkin siltä, että näitä sääntöjä ei sovelleta vastaaviin kansainvälisiin rahoituslaitoksiin;

9. vaatii, että perustetaan riippumaton sääntelytoimi, joka valvoo EIP:n taloudellisen tilanteen laatua, pankin tarkkaa tulosta ja sitä, että ammatillista käytännesäännöstöä noudatetaan; suosittelee, että tämä toteutetaan siten, että samalla vahvistetaan EIP:n riippumatonta tarkastuskomiteaa;

10. ehdottaa, että EIP pyytää Euroopan pankkivalvontaviranomaisten komitealta (CEBS) sääntelytoimea koskevan lausunnon, jossa täsmennetään, kuka on vastuussa tästä tehtävästä todellisen Euroopan pankkitoiminnan sääntelytoimen perustamiseen saakka; ehdottaa, että huomioon otetaan eri vaihtoehdot, kuten Euroopan pankkivalvontaviranomaisten komitean ja kansallisen sääntelyelimen toimet sekä kansallisen sääntelyelimen toimet vuosittaisen rotaatiojärjestelmän mukaisesti;

11. on tyytyväinen EIP:n toimiin kansainvälisten tilinpäätösstandardien (International Financial Reporting Standards, IFRS) käyttöönottamiseksi konsolidoiduissa tilinpäätöksissään sekä Euroopan investointirahaston (EIR) kirjanpidossa, jossa IFRS-standardeja sovellettiin ensimmäisen kerran varainhoitovuonna 2006;

12. suhtautuu EIP:n tavoin varauksella (edellyttäen, että kolmansille osapuolille annetaan kaikki tiedot) siihen, että IFRS-standardeja aletaan soveltaa nopeasti lakisääteiseen kirjanpitoon ennen kuin jäsenvaltiot ovat asiasta laajasti yksimielisiä varsinkin, kun kyse on käypään arvoon perustuvasta kirjanpitokäsittelystä, joka voi lisätä EIP:n konsolidoimattomien taloudellisten tulosten vaihtelua;

13. suosittelee kuitenkin, että asiasta laaditaan tekninen tutkimus, sillä asia on erityisen merkittävä esitettäessä, hyväksyttäessä ja hyödynnettäessä kirjanpitotuloksia pk-yritysten toimintaa rahoittavien riskipääomatoimien kehittämisessä sekä rahoitusjärjestelyissä, joita EU:n on toteutettava voidakseen rahoittaa infrastruktuurejaan;

14. panee merkille EIP:n valitsemat luottoriskien arvioimismenetelmät, joiden tarkoituksena on lieventää luottotappioita koskevan kokemuksen puutteesta aiheutuvia haittoja; kiinnittää samalla huomiota tarpeeseen ottaa käyttöön ennalta ehkäiseviä toimia riskien vähentämiseksi rahoitusvarojen mahdollisimman suureen turvaan liittyen, jotta voidaan taata unionin politiikan toteuttaminen;

15. panee merkille näiden vaikeuksien voittamiseksi sisäisten ja ulkoisten muuttujien teknisten täytäntöönpanomenetelmien pohjalta tehdyt ponnistelut ja pyytää, että Euroopan parlamentille tiedotetaan EIP:n asiakkaat huomioivan ja luottoriskit arvioivan uuden tiedotusmenetelmän käyttöönotosta; panee arvopaperistamistoimiin liittyen merkille, että tällä hetkellä sovellettavaa yksinkertaistettua lähestymistapaa voidaan tulevaisuudessa tarkistaa;

16. toivoo Basel II -sääntelyyn liittyen, että EIP osoittaa kykenevänsä hoitamaan tehtävänsä omiin varoihinsa eli 33,5 miljardiin euroon tukeutuen ja säilyttämään parhaimman riskiluokituksen AAA;

Strategia ja tavoitteet

17. on tyytyväinen uudessa strategiassa 2007–2009 hyväksyttyihin suuntaviivoihin, joihin sisältyy lisäarvon vahvistaminen, riskinoton asteittainen lisääminen muun muassa pk-yrityksille ja paikallisyhteisöille suunnatuissa toimissa, uusien rahoitusvälineiden käyttö ja komission kanssa tehtävän yhteistyön tiivistäminen; tukee varauksitta EIP:n toimintasuunnitelmaa ajanjaksolle 2007–2009;

Uudet strategiset painopisteet ja välineet

18. on tyytyväinen, että varman, kilpailukykyisen ja kestävän energiahuollon edistäminen on sisällytetty EIP:n toimintasuunnitelman painopisteiden joukkoon ja että huomioon otetaan myös vaihtoehtoiset ja uusiutuvat energialähteet; kehottaa kehittämään ympäristöystävällisyyteen perustuvia rahoituskriteerejä noudattaen kasvihuonekaasupäästöjen vähentämiseen liittyviä EU:n strategisia tavoitteita;

19. on tyytyväinen, että kestävä kehitys on edelleen yksi EIP:n perusvaatimuksista; onnittelee EIP:tä ympäristönsuojelun sekä sosiaalisen ja taloudellisen yhteenkuuluvuuden edistämiseen suunnattuun lainanantoon liittyvistä loistavista tuloksista; kehottaa EIP:tä vahvistamaan ympäristö- ja sosiaalipolitiikkaansa entisestään, jotta se voisi parantaa ja ajantasaistaa nykyisiä normejaan erityisesti ulkoisten lainanantotoimiensa suhteen; pyytää EIP:tä selkeyttämään arviointimenettelynsä tavoitteita ja menetelmiä ja sisällyttämään toimintaansa suuremman määrän sosiaali- ja ympäristönäkökohtia sekä varmistamaan niiden toimien johdonmukaisuuden erityisesti Afrikan mantereella kehityspolitiikkaa koskevan Euroopan konsensuksen ja YK:n vuosituhannen kehitystavoitteiden saavuttamisen kanssa; pyytää EIP:tä panostamaan aktiivisesti kansalaisyhteiskuntaan etenkin kuulemismenettelyjen välityksellä;

20. onnittelee EIP:tä sen komission kanssa allekirjoittamista riskinjakorahoitusvälinettä ja Euroopan laajuisia verkkoja koskevien liikennehankkeiden lainavakuusvälinettä koskevista puitesopimuksista; kannustaa komissiota ja EIP:tä kehittämään lisää EU:n politiikkoja tukevia yhteisiä välineitä ja pyrkimään samalla yksityisen pääoman parempaan hyödyntämiseen, jotta voidaan varmistaa EIP:n ensisijaisten tavoitteiden täysimääräinen toteuttaminen;

Laajojen infrastruktuurihankkeiden rahoittaminen

21. muistuttaa, että etsiessään optimaalista vipuvaikutusta eurooppalaisia hankkeita varten EIP:n on vältettävä kaikenlaista kilpailua yksityisen sektorin kanssa ja toimittava tämän toimintaa täydentäen;

22. kannustaa EIP:tä asettamaan edelleen etusijalle Euroopan laajuisten verkkojen ja etenkin sosiaalista yhteenkuuluvuutta painottavan markkinatalouden kehittämisen kannalta oleellisen kansallisten verkostojen yhteenliittämisen mahdollistavien rajatylittävien infrastruktuurien rahoituksen; kehottaa EIP:tä Euroopan laajuisten verkkojen rahoittamisen yhteydessä asettamaan etusijalle infrastruktuuri- ja liikennehankkeet, joiden ekologinen jalanjälki on vähäinen tai olematon;

23. ehdottaa, että komissio antaa EIP:lle sen korkealaatuiset henkilöstöresurssit, sen puolueettomuuden ja suurten infrastruktuurien rahoituksessa saadun kokemuksen huomioon ottaen tehtäväksi miettiä infrastruktuurien rahoitusta strategiselta kannalta tasapainoisen alueellisen kehityksen tarve huomioon ottaen unohtamatta ainoatakaan seuraavista vaihtoehdoista: tuet, jäsenvaltioiden EIP:n pääomaan merkitsemien summien vapauttaminen, lainat (EIP:n lainat, etenkin jäsenvaltioiden myöntämät erikoislainat (11)), innovatiiviset välineet, kuten riskinjakorahoitusväline ja Euroopan laajuisia verkkoja koskevien liikennehankkeiden lainavakuusväline, hitaasti tuottaviin pitkän aikavälin hankkeisiin mukautetut rahoitusjärjestelyt, takausjärjestelmien kehittäminen, investointeja koskevan kohdan lisääminen EU:n talousarvioon, yhteisön sekä kansallisten ja paikallisten viranomaisten väliset rahoitusyhteenliittymät, julkisen ja yksityisen sektorin kumppanuudet jne.

Pienten ja keskisuurten yritysten tukeminen

24. kehottaa EIP:tä huolehtimaan, että sellaiset pk-yritykset, joilla on vaikeuksia saada riskipääomaa, saavat sitä käyttöönsä riittävästi; on tyytyväinen komission aluepolitiikan pääosaston ja EIP:n vuonna 2005 kehittämän rahoitusjärjestelyjen asettamiseen paremmin yritysten saataville tähtäävän Jeremie-aloitteen (Joint European Resources for Micro to Medium Enterprises) käynnistymiseen ja kannustaa kehittämään kilpailukyvyn ja innovoinnin puiteohjelmaa (CIP) Lissabonin ohjelman painopisteiden mukaisesti;

25. muistuttaa, että Euroopan parlamentti on hyväksynyt EU:n osallistumisen Euroopan investointirahaston pääoman kasvattamiseen, jotta rahasto saa käyttöönsä toimintansa jatkumisen edellyttämät varat ja jotta se voi toteuttaa taloudellisen ja sosiaalisen yhteenkuuluvuuden politiikkaa;

26. on yhtä mieltä siitä, että pk-yritysten rahoitukseen liittyviä markkinaongelmia tulisi ratkaista tehokkaammin, ja kehottaa komissiota, EIP:tä ja Euroopan investointirahastoa jatkamaan riskipääomaa edeltävien (teknologiasiirrot) ja seuraavien (välirahoitus) yhteisön rahoitusvälineiden monipuolistamista sekä edistämään mikrolainojen kehittämistä Euroopassa uuden eurooppalaisen mikroluottoaloitteen mukaisesti mikroluottojen kehittämiseksi kasvun ja työllisyyden tukemiseksi (KOM(2007)0708);

Hankkeiden suunnittelun tukeminen

27. korostaa EIP:n asiantuntijaroolia hankkeiden suunnittelussa etenkin Jaspers-ohjelman (Joint Assistance to Support Projects in European Regions) ansiosta; muistuttaa, että EIP:n merkittävä lisäarvo on sen kyky suunnitella rahoitusjärjestelyjä hankkeita sekä etenkin julkisen ja yksityisen sektorin kumppanuuksia käsittelevän eurooppalaisen asiantuntijakeskuksen puitteissa toteutettavia julkisen ja yksityisen sektorin kumppanuuksia varten, ja pyytää EIP:tä parantamaan teknistä apua koskevaa tiedotustaan hankkeista paikallistasolla vastuussa oleville tahoille;

28. on tyytyväinen, että EIP on avannut jäsenvaltioissa uusia toimipisteitä, jotka lisäävät sen näkyvyyttä ja lähentävät sitä hankkeista vastuussa oleviin tahoihin, mikä helpottaa hankkeiden hoitamista ja auttaa EIP:tä luomaan tiiviimmän yhteyden organisaatioihin, instituutioihin ja paikallisiin viranomaisiin tasapainoista aluekehitystä koskevan EU:n politiikan kehittämiseksi sekä Euroopan unioniin vuoden 2004 jälkeen liittyneiden maiden osallistumisen tehostamiseksi;

Toiminta Euroopan unionin ulkopuolella

29. panee tyytyväisenä merkille Euro–Välimeri-investointi- ja kumppanuusvälineen (FEMIP) toiminnan tarkastelun myönteiset tulokset; panee tämän tarkastelun pohjalta tyytyväisenä merkille neuvoston päätöksen kehittää investointi- ja kumppanuusvälinettä edelleen Euro–Välimeri-kumppanuuden vahvistamiseksi; toivoo tähän liittyen, että EIP:lle ajanjaksolle 2007–2013 myönnetty valtuus myöntää lainoja sekä tähän varatut budjettimäärärahat auttavat nopeuttamaan alueellista taloudellista yhdentymisprosessia;

30. kehottaa EIP:tä kehittyvillä alueilla toimiessaan noudattamaan avun tehokkuutta koskevan Pariisin julistuksen periaatteita ja varmistamaan yhdenmukaisuuden kehityspolitiikkaa koskevan EU:n konsensuksen kanssa erityisesti siten, että avun toimitus on tehokasta, molemminpuolista vastuuta lisätään ja hyväksytään mitattavissa olevia kehitysindikaattoreita;

31. katsoo, että Euro–Välimeri-investointi- ja kumppanuusväline on ymmärrettävä tukipisteenä, jonka ympärille kaikki Välimeren alueen kehittämiseen tähtäävät eurooppalaiset aloitteet nivoutuvat;

32. kannustaa EIP:tä jatkamaan luotonantoa maailman eri valuutoissa, myös nousevien maiden valuutassa, koskevaa politiikkaansa ja suojautumaan jatkossakin valuuttariskeiltä;

*

* *

33. kehottaa puhemiestä välittämään tämän päätöslauselman neuvostolle, komissiolle, Euroopan investointipankille sekä jäsenvaltioiden hallituksille ja parlamenteille.

(1) Euroopan yhteisön perustamissopimukseen liitetyt pöytäkirjat.

(2) EUVL C 287 E, 29.11.2007, s. 544.

(3) EUVL L 107, 25.4.2007, s. 5.

(4) Asia C-15/00 komissio v. EIP, Kok. 2003, s. I-07281.

(5) EUVL L 414, 30.12.2006, s. 95.

(6) EUVL L 162, 22.6.2007, s. 1.

(7) EUVL L 412, 30.12.2006, s. 1.

(8) EUVL L 310, 9.11.2006, s. 15.

(9) PE 379 207, IP/B/TRAN/IC/2006-184.

(10) Neuvoston ja neuvostossa kokoontuneiden jäsenvaltioiden hallitusten edustajien, Euroopan parlamentin ja komission yhteinen julkilausuma Euroopan unionin kehityspolitiiksta: ”Eurooppalainen konsensus” – kehityspolitiikkaa koskeva eurooppalainen konsensus (EUVL C 46, 24.2.2006, s. 1).

(11) EIP:n perussäännön 6 artikla.